b'\n_START_ARTICLE_\nKarinis laipsnis\n_START_PARAGRAPH_\nKarinis laipsnis\xc2\xa0\xe2\x80\x93 asmeniui suteiktas vardas, nurodantis jo pad\xc4\x97t\xc4\xaf kari\xc5\xa1ki\xc5\xb3 hierarchin\xc4\x97je sistemoje. Karinis laipsnis paprastai siejamas su jo tur\xc4\x97tojo kaip kari\xc5\xa1kio kvalifikacija. Kariniai laipsniai suteikiami asmenims, tarnaujantiems ginkluotose paj\xc4\x97gose ir sukarintose organizacijose ar esantiems rezerve. Karinis laipsnis paprastai suteikia galimyb\xc4\x99 u\xc5\xbeimti tam tikras pareigas karin\xc4\x97je organizacijoje, nors tam vien laipsnio nepakanka, reikia ir tam tikr\xc5\xb3 dalykini\xc5\xb3 \xc4\xafg\xc5\xabd\xc5\xbei\xc5\xb3.\n_START_SECTION_\nKariuomen\xc4\x97s be karini\xc5\xb3 laipsni\xc5\xb3\n_START_PARAGRAPH_\nKarinius laipsnius paprastai turi visos kariuomen\xc4\x97s, nors buvo ir i\xc5\xa1im\xc4\x8di\xc5\xb3. TSRS Raudonoji armija 1918\xe2\x80\x931935\xc2\xa0m. karini\xc5\xb3 laipsni\xc5\xb3 netur\xc4\x97jo. Tuo metu kari\xc5\xa1kiai tur\xc4\x97jo pareigybinius rangus (pvz., kuopos vadas (\xd0\xba\xd0\xbe\xd0\xbc\xd1\x80\xd0\xbe\xd1\x82\xd1\x8b), pulko vadas (\xd0\xba\xd0\xbe\xd0\xbc\xd0\xbf\xd0\xbe\xd0\xbb\xd0\xba\xd0\xb0) ir kt.), kurie buvo pana\xc5\xa1\xc5\xabs \xc4\xaf karinius laipsnius. Ta\xc4\x8diau kariniai laipsniai paprastai yra universal\xc5\xabs, jie yra vienodi nepriklausomai nuo kariuomen\xc4\x97s r\xc5\xab\xc5\xa1ies (pvz., Tarybin\xc4\x97je Armijoje majoras gal\xc4\x97jo b\xc5\xabti tiek bataliono vadas, tiek specialistas in\xc5\xbeinierius, juristas, gydytojas). O pareigybiniai rangai buvo specifiniai tam tikroms kariuomen\xc4\x97s r\xc5\xab\xc5\xa1ims ir tam tikroms tarnyboms. Pvz., Raudonosios Armijos kombatas buvo karininkas (tuomet karininkus vadindavo vadais) bataliono vadas. Bet tokio laipsnio negal\xc4\x97jo tur\xc4\x97ti karinis in\xc5\xbeinierius (to paties hierarchinio lygio karinis in\xc5\xbeinierius buvo vadinamas 2-ojo rango karo in\xc5\xbeinieriumi), karinis veterinarijos gydytojas (2-ojo rango karinis veterinarijos gydytojas), karinis tiekimo specialistas (2-ojo rango intendantas) ir pan. Kariniai laipsniai rikiuot\xc4\x97s karininkams v\xc4\x97l buvo \xc4\xafvesti 1935\xc2\xa0m., specialistams jie buvo suteikti 1942\xe2\x80\x931943\xc2\xa0m._NEWLINE_Karini\xc5\xb3 laipsni\xc5\xb3 netur\xc4\x97jo ir Kinijos Liaudies Respublikos armija 1965\xe2\x80\x931988\xc2\xa0m., Albanijos armija 1966\xe2\x80\x931991\xc2\xa0m._NEWLINE_\xc5\xa0i tradicija buvo paremta \xe2\x80\x9erevoliuciniu po\xc5\xbei\xc5\xabriu\xe2\x80\x9c \xc4\xaf karininkus kaip ponus. D\xc4\x97l pana\xc5\xa1aus revoliucinio po\xc5\xbei\xc5\xabrio JAV neturi ordin\xc5\xb3 (tik medalius), kurie JAV \xc4\xafk\xc5\xabrimo metu atrod\xc4\x97 netinkami respublikai kaip aristokratinis atributas.'